སྒྲུབ་པའི་གནས་མཆོག་བཀྲ་ཤིས་འཁྱིལ་དགོན་པ་གཙོ་བྱས་སྒྲུབ་སྡེ་སོ་སོའི་དགེ་འདུན་པ་རྣམས་ཀྱིས་གོས་སྐུ་ཆེན་མོ་བདག་གཉེར་དང་བཅས་གོས་སྐུ་དངོས་གདན་འདྲེན་པ་དང་།ལོ་དེའི་སྦྱིན་བདག་སྨོན་ལམ་ཤོག་པའི་བླ་དཔོན་ཡོད་ན་བླ་དཔོན་དང་།མེད་ན་ཤོག་པ་དེའི་ནང་གི་ཡ་རབས་སྤྱོད་བཟང་དང་རིགས་རྒྱུད་བཟང་པའི་སྐྱེས་པ་ཆེས་རྒན་པ་ཞིག་གིས་གོས་སྐུ་ཆེན་མོའི་གཟུངས་ཐག་གི་སྣེ་བཟུང་བ་དང་།རིམ་བཞིན་སྐྱེས་པ་རྒན་གཞོན་ཐམས་ཅད་ཀྱིས་དམིགས་བརྩེ་མ་དབྱངས་རྟ་བྱེད་བཞིན་གོས་སྐུ་ཆེན་མོ་གདན་འདྲེན་དགོས།ཐོས་བསམ་གླིང་གི་མཆོད་དབྱངས་པ་འཁོར་བཅས་ཀྱིས་བར་མཚམས་སོ་སོར་ནས་ཁྲུས་གསོལ་རྒྱས་བསྡུས་རེ་བྱེད་པ་དང་།སེར་སྦྲེང་པ་རྣམས་གོས་སྐུ་ཆེན་མོའི་བཤམས་སྟེགས་ཀྱི་གོང་དང་གཡས་གཡོན་རྣམས་སུ་མཆོད་རྫས་བཤམས་ནས་བཞུགས་པ།བཀྲ་ཤིས་འཁྱིལ་དགོན་པའི་དགེ་འདུན་པ་རྣམས་ཀྱིས་གོས་སྐུ་ཆེན་མོའི་ཞལ་དངོས་སུ་ཕྱེས་པ་དང་དུས་མཚུངས་སུ་མཆོད་དབྱངས་པ་རྣམས་ཀྱིས་ཁྲུས་གསོལ་རྒྱས་པར་བྱེད་པ་དང་།སེར་སྦྲེང་པ་རྣམས་ཀྱིས་ཙུ་དུང་དང་རྔ་སྦུབ་ལ་སོགས་པའི་མཆོད་པའི་བྱེ་བྲག་སྣ་ཚོགས་འབུལ་བ་དང་ཆབས་ཅིགསྟོན་པའི་བཀའ་དྲིན་རྗེས་སུ་དྲན་པ་དང་།སངས་རྒྱས་བསྟན་པ་ཡུན་རིང་དུ་གནས་པ།སེམས་ཅན་ཐམས་ཅད་གནས་སྐབས་བདེ་སྐྱིད་ཀྱི་འཚོ་བའི་དཔལ་ལ་རོལ་བ་དང་།མཐར་ཐུག་ཟུང་འཇུག་རྡོ་རྗེ་འཆང་གི་གོ་འཕང་མྱུར་དུ་འཐོབ་པའི་ཆེད་དུ།སྟོན་པ་ཤཱཀྱ་ཐུབ་པའི་བསྟོད་པ།སྐབས་གསུམ་པ་དང་།བསྟན་འབར་མ།དགེ་ལྡན་བསྟན་པ་རྒྱས་པའི་སྨོན་ལམ་སོགས་གསུངས་ནས་སྨོན་ལམ་རྣམ་པར་དག་པའི་མཚམས་སྦྱོར་བྱེད།